Document ID: 32005R0394

REGOLAMENT TAL-KUMMISSJONI (KE) Nru 394/2005
tat-8 Ta' Marzu 2005
li jemenda r-Regolament tal-Kummissjoni (KE) NRU 795/2004 tal-21 ta' April 2004 li jippreskrivi regoli dettaljati għall-implimentazzjoni tal-iskema ta' ħlas uniku li hemm provvediment dwaru fir-Regolament tal-Kunsill (KE) Nru 1782/2003 li jistabbilixxi regoli komuni għal sistemi ta' appoġġ dirett taħt il-politika agrikola komuni u li jistabbilixxi ċerti skemi ta' appoġġ għall-bdiewa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (1), u b’mod partikolari l-Artikolu 145(c) u (d) u (q) tiegħu,
Billi:
(1)
Ir-Regolament tal-Kummissjoni (KE) Nru 795/2004 (2) jintroduċi r-regoli implimentattivi għal skema ta’ pagament uniku li ser japplikaw sa mill-2005. L-implimentazzjoni amministrattiva u operattiva tal-iskema li nbniet, fuq dik il-bażi, fil-livell nazzjonali, uriet il-ħtieġa għal regoli aktar dettaljati dwar xi aspetti tal-iskema u sabiex ikunu ċċarati u adattati ċerti aspetti tar-regoli eżistenti.
(2)
B’mod partikolari, huwa xieraq li tkun speċifikata l-applikazzjoni tad-definizzjoni ta’ għelejjel multiannwali f’relazzjoni mal-kondizzjonijiet ta’ eliġibbiltà għal art mistrieħa u f’relazzjoni mal-iskema għall-għajnuna għal għelejjel għall-enerġija msemmija fl-Artikolu 88 tar-Regolament (KE) Nru 1782/2003.
(3)
Għal raġunijiet amministrattivi, sabiex ikun limitat il-ħolqien ta’ frazzjonijiet ta’ intitolamenti għal ħlas ħlief jekk meħtieġ, l-Artikolu 3(4) tar-Regolament (KE) Nru 795/2004 jipprevedi li fil-każ ta’ trasferiment, qabel ma jinqasam intitolament eżistenti, għandhom jintużaw il-frazzjonijiet kollha eżistenti. Huwa xieraq li jkun speċifikat li din id-dispożizzjoni għandha tirreferi għall-frazzjonijiet ta’ intitolamenti eżistenti tal-istess natura, bħal intitolamenti normali, intitolamenti għal twarrib, intitolamenti akkumpanjati minn awtorizzazzjoni skont l-Artikolu 60 tar-Regolament (KE) Nru 1782/2003.
(4)
Skont l-Artikolu 7 (6) tar-Regolament (KE) Nru 795/2004, il-bdiewa li krew jew biegħu ettari m’għandhomx jibbenefikaw mill-mekkaniżmu previst f’dak l-Artikolu. Safejn l-għan ta’ dak il-mekkaniżmu mhuwiex ippreġudikat mill-fatt tal-bejgħ jew kiri ta’ numru ekwivalenti ta’ ettari, għandu jkun previst li l-mekkaniżmu għandu japplika wkoll f’dawk il-każijiet.
(5)
L-Artikolu 10 tar-Regolament (KE) Nru 795/2004 jipprevedi għall-mogħdija għar-riżerva nazzjonali ta’ parti mill-ammont ta’ referenza f’sitwazzjonijiet partikolari. Għal raġunijiet amministrattivi huwa xieraq li l-Istati Membri jitħallew japplikaw dan it-tnaqqis ’il fuq minn limitu massimu li għandu jkun iddefinit.
(6)
L-Artikolu 21(4) tar-Regolament (KE) Nru 795/2004 jassimila kiri għall-bejgħ ta’ art għal finijiet ta’ investiment. L-investimenti fil-kapaċità għall-produzzjoni magħmulin taħt il-forma ta’ kera għandhom ukoll ikunu kkunsidrati.
(7)
L-għan tal-Artikolu 22(2) tar-Regolament (KE) Nru 795/2004 huwa li jiġu kkunsidrati każijiet ta’ bdiewa li jsibu lilhom infushom f’sitwazzjonijiet speċjali li ġejjin mill-fatt li xtraw art taħt kera waqt il-perjodu ta’ referenza. Huwa xieraq li jkun speċifikat il-kamp ta’ applikazzjoni tad-dispożizzjoni billi tingħata definizzjoni tal-kundizzjoni tal-kera li għandha tkun ikkunsidrata.
(8)
It-tieni subparagrafu tal-Artikolu 46 (2) tar-Regolament (KE) nru 1782/2003 jipprevedi li, ħlief fil-każijiet ta’ forza maġġuri jew ċirkostanzi eċċezzjonali, bidwi jista’ jittrasferixxi l-intitolamenti ta’ ħlasijiet tiegħu mingħajr art biss wara li huwa jkun uża, fit-tifsira tal-Artikolu 44 ta’ dak ir-Regolament, tal-inqas 80 % tal-intitolamenti ta’ ħlas tiegħu tal-inqas waqt sena kalendarja waħda jew, wara li jkun ċeda volontarjament lir-riżerva nazzjonali l-intitolamenti ta’ ħlas kollha li huwa ma użax fl-ewwel sena ta’ applikazzjoni tal-iskema ta’ pagament uniku. Huwa xieraq li jkunu speċifikati l-kundizzjonijiet tal-applikazzjoni ta’ dik id-dispożizzjoni.
(9)
Ir-Regolament (KE) Nru 795/2004 għandu għalhekk ikun emendat kif meħtieġ.
(10)
Sa mill-1 ta’ Jannar 2006, l-Artikolu 51 tar-Regolament (KE) Nru 1782/2003, kif emendat bir-Regolament tal-Kunsill (KE) Nru 864/2004 (3), jawtorizza lill-Istati membri jippermettu għelejjel sekondarji li jkunu kkultivati fuq l-ettari eliġibbli waqt perijodu massimu ta’ tliet xhur li kull sena jibda fil-15 ta’ Awissu. Jekk jittieħed f'kusiderazzjoni li sal-31 ta’ Diċembru 2004 tali prattiki huma kompatibbli mar-regoli eżistenti dwar ħlasijiet diretti u li l-bdiewa jistgħu mill-ġdid ikunu awtorizzati taħt dik id-dispożizzjoni l-ġdida sa mill-1 ta’ Jannar 2006, il-fatt tal-interruzzjoni ta’ tali prattiki għal sena jkun jirriżulta fi problemi ekonomiċi severi għall-bdiewa mdorrijin b’tali prattiki u tipprovoka wkoll problemi prattiċi u speċifiċi f’termini ta’ eliġibbiltà tal-art. Għalhekk, sabiex tkun iggarantita l-kontinwità tal-miżura u sabiex il-bdiewa jkunu jistgħu, fl-Istati Membri fejn ser tittieħed deċiżjoni bħal din, jieħdu d-deċiżjonijiet tagħhom taż-żrigħ fil-ħin, huwa meħtieġ u debitament iġġustifikat li jkun hemm previżjoni, bħala deroga mir-Regolament (KE) Nru 1782/2003, għall-applikazzjoni ta’ dik l-għażla fl-2005.
(11)
Minħabba l-fatt li l-iskema ta’ pagament uniku hija applikabbli sa mill-1 ta’ Jannar 2005, huwa xieraq li dan ir-regolament japplika retroattivament minn dik id-data.
(12)
Il-miżuri previsti f’dan ir-Regolament huma skont l-opinjoni tal-Kumitat tat-Tmexxija għall-Ħlasijiet Diretti,
ADOTTAT DAN IR-REGOLAMENT:
Artikolu 1
Ir-Regolament (KE) Nru 795/2004 huwa emendat kif ġej:
1.
Fl-Artikolu 2, il-punti (c) u (d) huma ssostitwiti b’dan li ġej:
“(c)
‘għelejjel permanenti’ għandha tfisser għelejjel mhux rotazzjonali barra minn mergħa permanenti li tokkupa l-art għal ħames snin jew aktar u li jagħtu ħsad ripetut li jinkludu mixtliet kif iddefinit fil-punt (G/5) tal-Anness I tad-Deċiżjoni tal-Kummissjoni 2000/115/KE (*), bl-eċċezzjoni ta’ għelejjel multiannwali u l-mixtliet ta’ tali għelejjel multiannwali.
Għall-fini tal-Artikolu 54(2) tar-Regolament (KE) Nru 1782/2003 u f’każ ta’ żoni li huma wkoll soġġetti għal applikazzjoni tal-għajnuna għal għelejjel għall-enerġija prevista fl-Artikolu 88 ta’ dak ir-Regolament, l-imsajġar b’rotazzjoni qasira (kodiċi NM Ex06029041), il-Miscanthus sinensis (kodiċi NM Ex06029051) Phalaris arundicea (Ħaxix canary qasab) (kodiċi NM Ex12149090) għandhom ikunu kkunsidrati bħala għelejjel multiannwali. Madankollu, għall-finijiet tal-Artikolu 44(2) tar-Regolament (KE) Nru 1782/2003, għandhom ikunu kkunsidrati bħala ettari eliġibbli:
-
iż-żoni miżrugħin b’dawk l-għelejjel bejn it-30 ta’ April 2004 u [data tal-pubblikazzjoni ta’ dan ir-Regolament]
-
iż-żoni miżrugħin b’dawk l-għelejjel qabel it-30 ta’ April 2004 u mikrijin jew akkwistati, bejn it-30 ta’ April 2004 u [id-data tal-pubblikazzjoni ta’ dan ir-Regolament] bil-ħsieb li ssir applikazzjoni għall-iskema ta’ pagament uniku.
(d)
‘għelejjel multiannwali’ għandha tfisser għelejjel tal-prodotti li ġejjin:
Kodiċi NM
0709 10 00
Qaqqoċċ
0709 20 00
Spraġ
Ex07099090
Rabarbru
0810 20
Lampun ‘blackberries’, tut u ċawsli u ‘loganberries’
0810 30
Ribes iswed, abjad u aħmar u ‘gooseberries’
0810 40
‘Cranberries’ mirtilil u frott ieħor tal-ġenus Vaccinium
(*) ĠU L 38, 12.2.2000, p. 1.”" 						
2.
Fl-Artikolu 3, il-paragrafu 4 huwa ssostitwit b’dan li ġej:
“4. Il-paragrafi 2 u 3 għandhom japplikaw biss jekk il-bidwi xorta għad jeħtieġlu jiddikjara jew jittrasferixxi intitolament ta’ ħlas jew frazzjoni ta’ intitolament ta’ ħlas ma’ frazzjoni ta’ ettaru wara li jkun iddikjara jew ittrasferixxa intitolamenti ta’ ħlas eżistenti jew frazzjonijiet ta’ intitolamenti ta’ ħlas tal-istess natura.”
3.
Fl-Artikolu 7, il-paragrafu 6 huwa ssostitwit b’dan li ġej:
“6. Għall-fini tal-paragrafi 1, 2, 3 u 4, l-ettari ttrasferiti b’bejgħ jew b'kiri, u mhux issostitwiti b’numru korrispondenti ta’ ettari, għandhom ikunu inklużi fin-numru ta’ ettari ddikjarat minn bidwi.”
4.
Fl-Artikolu 10 jiżdied il-paragrafu 6 li ġej:
“6. L-Istati Membri għandhom jistabbilixxu limitu massimu li lil hinn minnu għandu japplika l-paragrafu 1.”
5.
Fl-Artikolu 21, il-paragrafu 4 huwa ssostitwit b’dan li ġej:
“4. Kiri għal terminu fit-tul ta’ sitt snin jew aktar mibdi l-aktar tard sal-15 ta’ Mejju 2004 għandu jkun ikkunsidrat bħala kiri ta’ art jew investiment fil-kapaċità tal-produzzjoni għall-applikazzjoni tal-paragrafu 1.”
6.
Fl-Artikolu 22 (2), jiżdied is-subparagrafu li ġej:
“Għall-finijiet tal-applikazzjoni ta’ dan il-paragrafu, ‘art b'kiri’ għandha tfisser art li kienet, fiż-żmien tax-xiri jew wara, b’kera li qatt ma ġiet imġedda ħlief meta t-tiġdid kien impost minn obbligu legali.”
7.
Fl-Artikolu 25, jiżdied il-paragrafu li ġej:
“4. Għall-applikazzjoni tat-tieni subparagrafu tal-Artikolu 46 (2) tar-Regolament (KE) nru 1782/2003, il-perċentwal tal-intitolamenti ta’ ħlas li l-bidwi jkun uża għandu jkun ikkalkulat fuq in-numru ta’ intitolamenti ta’ ħlas allokati lilu fl-ewwel sena tal-applikazzjoni tal-iskema ta’ ħlas uniku, bl-eċċezzjoni ta’ intitolamenti ta’ ħlas mibjugħin mal-art, u għandhom jintużaw waqt sena kalendarja waħda.”
8.
L-Artikolu 47 huwa ssostitwit b’dan li ġej:
“Artikolu 47
Qbiż tal-limiti massimi
Fejn is-somma tal-ammonti li għandhom jitħallsu taħt kull skema previsti fl-Artikoli 66 sa 71 tar-Regolament (KE) nru 1782/2003 taqbeż il-limitu massimu stabbilit skont l-Artikolu 64(2) ta’ dak ir-Regolament, l-ammont li għandu jitħallas għandu jitnaqqas proporzjonalment fis-sena kkonċernata.”
Artikolu 2
Bħala deroga mill-Artikolu 51 tar-Regolament (KE) nru 1782/2003, l-Istati Membri jistgħu jiddeċiedu li għas-sena 2005 japplikaw it-tieni subparagrafu tal-Artikolu 51(b) ta’ dak ir-regolament kif emendat bir-Regolament (KE) Nru 864/2004.
Artikolu 3
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Għandu japplika mill-1 ta’ Jannar 2005.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 8 Ta' Marzu 2005.

Labels: 15
19
6